CELEX: 32021R0933
Language: mt
Date: 2021-06-09 00:00:00
Title: Regolament ta’ Implimentazzjoni tal-Kummissjoni (UE) 2021/933 tad-9 ta’ Ġunju 2021 li jidderoga mir-Regolament ta’ Implimentazzjoni (UE) 2017/39 fir-rigward ta’ ċerti miżuri biex tiġi indirizzata l-kriżi kkawżata mill-pandemija tal-COVID-19

10.6.2021   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 204/16
               
            
         REGOLAMENT TA’ IMPLIMENTAZZJONI TAL-KUMMISSJONI (UE) 2021/933
         tad-9 ta’ Ġunju 2021
         li jidderoga mir-Regolament ta’ Implimentazzjoni (UE) 2017/39 fir-rigward ta’ ċerti miżuri biex tiġi indirizzata l-kriżi kkawżata mill-pandemija tal-COVID-19
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) Nru 1308/2013 tal-Parlament Ewropew u tal-Kunsill tas-17 ta’ Diċembru 2013 li jistabbilixxi organizzazzjoni komuni tas-swieq fi prodotti agrikoli u li jħassar ir-Regolamenti tal-Kunsill (KEE) Nru 922/72, (KEE) Nru 234/79, (KE) Nru 1037/2001 u (KE) Nru 1234/2007 (1), u b’mod partikolari l-Artikolu 25 tiegħu,
         Billi:
         
                     (1)
                  
                  
                     L-Artikolu 1(2) tar-Regolament ta’ Implimentazzjoni tal-Kummissjoni (UE) 2017/39 (2) jistabbilixxi d-definizzjoni ta’ “sena skolastika” għall-finijiet tal-iskema ta’ għajnuna msemmija fl-Artikolu 23 tar-Regolament (UE) Nru 1308/2013 (“l-iskema għall-iskejjel”). Il-miżuri li ddaħħlu fis-seħħ mill-Istati Membri biex jindirizzaw il-pandemija tal-COVID-19, li jinkludu l-għeluq temporanju tal-istabbilimenti edukattivi, fixklu l-implimentazzjoni tal-iskema għall-iskejjel fis-sena skolastika 2020/2021. Dawk il-miżuri pprevjenew b’mod temporanju d-distribuzzjoni tal-frott, tal-ħxejjex u tal-ħalib fl-istabbilimenti edukattivi u t-twettiq ta’ miżuri edukattivi ta’ akkumpanjament kif ukoll attivitajiet ta’ pubbliċità, monitoraġġ u evalwazzjoni. Għaldaqstant huwa xieraq li tiġi prevista deroga mill-Artikolu 1(2) tar-Regolament ta’ Implimentazzjoni (UE) 2017/39 sabiex tiġi estiża d-durata tas-sena skolastika 2020/2021, sabiex l-Istati Membri jkunu jistgħu jkomplu jwettqu l-attivitajiet previsti għal dik is-sena skolastika sat-30 ta’ Settembru 2021.
                  
               
                     (2)
                  
                  
                     L-Artikolu 4(3), (4) u (5) u l-Artikolu 5(3) tar-Regolament ta’ Implimentazzjoni (UE) 2017/39 jistabbilixxu l-perjodu li jistgħu jkopru l-applikazzjonijiet għall-għajnuna għall-provvista u għad-distribuzzjoni tal-prodotti u għall-miżuri edukattivi ta’ akkumpanjament, u l-limitu ta’ żmien għat-tressiq tal-applikazzjonijiet għall-għajnuna u għall-ħlas tal-għajnuna fi ħdan l-iskema tal-iskejjel. Fid-dawl tal-estensjoni tad-durata tas-sena skolastika 2020/2021, jenħtieġ li tiġi prevista deroga mill-Artikolu 4(3), (4) u (5) u mill-Artikolu 5(3) tar-Regolament ta’ Implimentazzjoni (UE) 2017/39 fir-rigward tal-applikazzjonijiet għall-għajnuna għall-attivitajiet tal-iskema tal-iskejjel li jsiru wara l-31 ta’ Lulju 2021, sabiex dawn ikunu jistgħu jkopru perjodi ta’ inqas minn ġimagħtejn u sabiex jiġu stabbiliti l-limiti ta’ żmien għat-tressiq tal-applikazzjonijiet għall-għajnuna u għall-ħlas tal-għajnuna.
                  
               
                     (3)
                  
                  
                     L-Artikolu 7(3) tar-Regolament ta’ Implimentazzjoni tal-Kummissjoni (UE) 2017/39 jistabbilixxi r-regoli għar-riallokazzjoni tal-għajnuna tal-Unjoni mhux mitluba fost l-Istati Membri li jipparteċipaw fl-iskema tal-iskejjel u li nnotifikaw ir-rieda tagħhom li jużaw iktar mill-allokazzjoni indikattiva tagħhom. L-ammont tal-allokazzjoni indikattiva li jista’ jiġi riallokat lil Stat Membru ieħor irid ikun ibbażat fuq il-livell ta’ użu tal-allokazzjoni definittiva tal-għajnuna tal-Unjoni minn dak l-Istat Membru fis-sena skolastika preċedenti. Ir-regoli dwar il-konfinament li ddaħħlu fis-seħħ mill-Istati Membri biex jindirizzaw il-pandemija tal-COVID-19, li jinkludu l-għeluq temporanju tal-istabbilimenti edukattivi, jistgħu jwasslu biex l-għajnuna tal-Unjoni tintuża inqas fis-sena skolastika 2020/2021. Għaldaqstant huwa xieraq li tiġi prevista deroga mill-Artikolu 7(3) tar-Regolament ta’ Implimentazzjoni (UE) 2017/39, sabiex ma jiġix ikkunsidrat il-livell ta’ użu tal-għajnuna tal-Unjoni fis-sena skolastika 2020/2021 għar-riallokazzjoni tal-għajnuna tal-Unjoni mhux mitluba fost l-Istati Membri li jipparteċipaw fl-iskema tal-iskejjel fis-sena skolastika 2022/2023.
                  
               
                     (4)
                  
                  
                     Il-miżuri previsti f’dan ir-Regolament huma skont l-opinjoni tal-Kumitat għall-Organizzazzjoni Komuni tas-Swieq Agrikoli,
                  
               ADOTTAT DAN IR-REGOLAMENT:
         
            Artikolu 1
            
               1.   B’deroga mill-Artikolu 1(2) tar-Regolament ta’ Implimentazzjoni (UE) 2017/39, id-durata tas-sena skolastika 2020/2021 hija estiża sat-30 ta’ Settembru 2021.
            
            
               2.   B’deroga mill-Artikolu 4(3) tar-Regolament ta’ Implimentazzjoni (UE) 2017/39, l-applikazzjonijiet għall-għajnuna relatati mal-attivitajiet tas-sena skolastika 2020/2021 li jsiru wara l-31 ta’ Lulju 2021 jistgħu jkopru perjodi ta’ inqas minn ġimagħtejn.
            
            
               3.   B’derogi mill-Artikolu 4(4) u (5) tar-Regolament ta’ Implimentazzjoni (UE) 2017/39, l-applikazzjonijiet għall-għajnuna relatati mal-attivitajiet tas-sena skolastika 2020/2021 li jsiru wara l-31 ta’ Lulju 2021 għandhom jitressqu sat-30 ta’ Settembru 2021. Jekk dan il-limitu ta’ żmien jinqabeż, l-għajnuna ma għandhiex titħallas.
            
            
               4.   B’deroga mill-Artikolu 5(3) tar-Regolament ta’ Implimentazzjoni (UE) 2017/39, l-għajnuna għall-attivitajiet tas-sena skolastika 2020/2021 li jsiru wara l-31 ta’ Lulju 2021 għandhom jitħallsu mill-awtoritajiet kompetenti sal-15 ta’ Ottubru 2021.
            
            
               5.   B’deroga mill-ewwel subparagrafu tal-Artikolu 7(3) tar-Regolament ta’ Implimentazzjoni (UE) 2017/39, il-kalkolu deskritt f’dak is-subparagrafu ma għandux japplika għall-kalkolu tal-allokazzjoni definittiva tal-għajnuna tal-Unjoni għas-sena skolastika 2022/2023.
            
         
         
            Artikolu 2
            Dan ir-Regolament għandu jidħol fis-seħħ fit-tielet jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, id-9 ta’ Ġunju 2021.
            
               
                  Għall-Kummissjoni
               
               
                  Il-President
               
               Ursula VON DER LEYEN
            
         
         
            (1)  ĠU L 347, 20.12.2013, p. 671.
         
            (2)  Ir-Regolament ta’ Implimentazzjoni tal-Kummissjoni (UE) 2017/39 tat-3 ta’ Novembru 2016 dwar ir-regoli għall-applikazzjoni tar-Regolament (UE) Nru 1308/2013 tal-Parlament Ewropew u tal-Kunsill f’dak li għandu x’jaqsam mal-għajnuna tal-Unjoni għall-provvista ta’ frott u ħxejjex, banana u ħalib fl-istabbilimenti edukattivi (ĠU L 5 10.1.2017, p. 1).